SKRIFTLIG FORESPØRGSEL E-0383/00

af Juan Ojeda Sanz (PPE-DE) til Kommissionen

(14. februar 2000)

Om: Tilpasning til motorkøretøjernes tekniske fremskridt

Den Europæiske Unions tiltrædelse af De Forenede Nationers Økonomiske Kommission for Europas overenskomst om indførelse af tekniske specifikationer for motorkøretøjer (bedre kendt som Revised 1958 Agreement), der fandt sted i kraft af Rådets afgørelse herom, var et klart skridt mod opfyldelse af det faste politiske tilsagn om at fjerne de tekniske handelshindringer, der findes i Den Europæiske Union.

Denne tiltrædelse er imidlertid på uforklarlig vis kun sket delvis, fordi tiltrædelsesakten ikke omfatter alle de regulativer, der på underskrivelsestidspunktet (den 27. november 1997) indgik som bilag i den pågældende overenskomst. Som følge af dette forhold samt af den kendsgerning, at antallet af regulativer er steget siden da, kan man ikke tale om fuld tilpasning til det tekniske fremskridt inden for denne sektor.

Påtænker Kommissionen i løbet af år 2000 at supplere den pågældende liste, således at tiltrædelsesakten kommer til at omfatte alle de regulativer i Revised 1958 Agreement, som hidtil ikke er kommet med?

Er der retligt eller teknisk noget til hinder for at gennemføre en fuldstændig inkorporering af disse regulativer?

Svar afgivet på Kommissionens vegne af Erkki Liikanen

(29. marts 2000)

Med vedtagelsen af Rådets afgørelse 97/836/EF af 27. november 1997 blev Fællesskabet pr. 24. marts 1998 kontraherende part i den reviderede overenskomst af 1958 under FN's Økonomiske Kommission for Europa (FN/ECE). På tiltrædelsestidspunktet nøjedes Fællesskabet med at anerkende 78 af de regulativer, der findes som bilag til overenskomsten.

Det er vedtaget, at FN/ECE-regulativer, der er bindende for Fællesskabet, skal offentliggøres i EF-Tidende, inden de kan træde i kraft. Medlemsstaterne accepterer typegodkendelser også godkendelser, der er meddelt af andre kontraherende parter og meddeler typegodkendelser i henhold til disse regulativer, indtil det er sket.

Siden Fællesskabet tiltrådte den reviderede overenskomst af 1958, er antallet af regulativer ikke ændret. For at et nyt FN/ECE-regulativ kan blive vedtaget, skal Rådet først godkende det, og det sker på forslag af Kommissionen og med samstemmende udtalelse fra Europa-Parlamentet. Rådet har i øjeblikket flere forslag til nye FN/ECE-regulativer til behandling med henblik på at få dem anerkendt af Fællesskabet. Det skal her også bemærkes, at Europa-Parlamentet allerede har afgivet en samstemmende udtalelse om to af dem.

Hvad angår de eksisterende FN/ECE-regulativer, som Fællesskabet ikke anerkendte, da det tiltrådte den reviderede overenskomst af 1958, bør det fremhæves, at Kommissionen agter lidt eftert lidt at forelægge forslag for Rådet og Europa-Parlamentet med henblik på Fællesskabets tiltrædelse af de resterende regulativer. På det tidspunkt, da Fællesskabet tiltrådte den reviderede overenskomst af 1958, var man nemlig af den opfattelse, at FN/ECE først burde tilpasse disse resterende 31 regulativer til den tekniske udvikling, inden Fællesskabet kunne tiltræde dem. Denne tilpasning er for tiden undervejs i FN/ECE's arbejdsgrupper. Så snart arbejdet er afsluttet, fremlægger Kommissionen de fornødne forslag.

Det bør ligeledes fremhæves, at Fællesskabet har spillet en aktiv rolle i FN/ECE's beslutningsproces med hensyn til ændring af de FN/ECE-regulativer, som Fællesskabet har tiltrådt. Mellem november 1998 og oktober 1999 har Fællesskabet accepteret ca. 30 ændringer til de allerede anerkendte regulativer.

Af hensyn til overskueligheden agter Kommissionen at se nærmere på, om der kan oprettes et register over status for Fællesskabets anvendelse af de enkelte FN/ECE-regulativer.